**Zaključci i preporuke Donositelja odluka u jedinicama lokalne i regionalne samouprave o tranziciji Hrvatske prema klimatskoj neutralnosti**

Ovaj set zaključaka i preporuka sastavljen je na temelju Panel rasprave s donositeljima odluka u jedinicama lokalne i regionalne samouprave o tranziciji Hrvatske prema klimatskoj neutralnosti održanoj 22. 9. 2021. te rezultata ankete koju je u roku od 8 dana ispunilo 73 osoba.

Panel raspravu je moderirala dr.sc. Slavica Robić (REGEA), a panelisti su bili:

* dr.sc. Julije Domac, ravnatelj Regionalne energetske agencije Sjeverozapadne Hrvatske (REGEA)
* Željko Kolar, župan Krapinsko-zagorske županije
* Suzana Jašić, gradonačelnica Pazina
* dr.sc. Ivica Puljak, gradonačelnik Splita

Osim prethodno navedenih panelista, na sudjelovanje u panelu je pozvana i gđa. Martina Furdek-Hajdin, županica Karlovačke županije, koja je zbog drugih obaveza bila spriječena sudjelovati.

Ovi zaključci i preporuke predstavit će se na Završnoj konferenciji 27. 10. 2021.

* Manje jedinice lokalne samouprave (JLS) u Hrvatskoj, a njih je većina, nemaju dovoljno kapaciteta tj. stručnjaka i kompetencija, za uključivanje koncepta niskougljičnog razvoja i energetske tranzicije u svakodnevni rad, u strateške i planske dokumente te im je potrebna tehnička podrška i mentorstvo.
	+ JLP(R)S trebaju tehničku pomoć za osiguravanje uvjeta da energetska tranzicija i procesi prilagodbe na učinke klimatskih promjena budu u potpunosti uključivi;
	+ Ministarstvo gospodarstva i održivog razvoja, kao nadležno za klimatsku politiku, trebalo bi provesti sustavnu edukaciju u jedinicama lokalne i regionalne samouprave o klimatskim promjenama, energetskoj tranziciji i niskougljičnom razvoju
	+ Edukacija među ostalim treba uključiti primjere prakse koji se temelje na projekatima koji su se provodili u Hrvatskoj
	+ JLP(R)S bi trebale međusobno komunicirati i razmjenjivati dobre primjere mjera i projekata za tranziciju prema klimatskoj neutralnosti, što se također može osigurati pružanjem tehničke pomoći kroz organizaciju edukacija i tematskih događanja s ciljem razmjene informacija;
	+ Treba osnažiti stručne službe u JLP(R)S koje rade na zaštiti okoliša;
* Trebale bi se provoditi bolje javne kampanje koristeći primjere dobre prakse iz Hrvatske te na taj način izgrađivati povjerenje u društvu da sustav može funkcionirati, kampanje trebaju biti smislene i motivirajuće.
* Potrebno je osvijestiti ulogu energetskih regionalnih agencija koje su do sada izgradile znanja i profilirale stručnjake koji razumiju problematiku energetske tranzicije i prilagodbe na klimatske promjene; jedna od mogućnosti je razvijanje mreže stručnjaka u Hrvatskoj kako bi se ojačao sustav, osigurao prijenos znanja i dalje razvile kompetencije na tome trebalo raditi
* Uloga Fonda za zaštitu okoliša i energetiku učinkovitost (FZOEU) se treba unaprijediti da može odgovoriti potrebama, treba se ugledati na dobre koncepte drugih država (je li FZOEU dorastao vremenu); trenutno raspoloživa sredstava namijenjena JLP(R)S su premala da se napravi preokret
* JLP(R)S trebaju biti više uključene u kreiranju natječaja FZOEU i drugih kako bi se na pravi način artikulirale potrebe na terenu; potrebno je napraviti pregled stanja i potreba na terenu prema postojećim strateškim i planskih dokumentima JLP(R)S te prema njima kreirati javne pozive i natječaje koji trebaju bit kontinuirani, te planski najavljeni za barem trogodišnje razdoblje kako bi se osigurao kontinuitet na tržištu;
* Prepoznaje se važna uloga Zajednica županija, Udruga gradova, Udruga općina u kreiranju propisa te ih se nedovoljno koristi za davanje mišljenja; također ove udruge mogu biti važan čimbenik u razmjeni informacija i edukaciji o klimatskim promjenama i o niskougljičnim praksama;
* Znanje i obrazovanje je najvažnije i treba svakako više koristiti znanje te je nužno više uključiti znanstvenike koji se trebaju usmjeriti na iznalaženje rješenja i na pružanje podrške društvu u provedbi mjera.